text: Sidste handelsskib i Sønderborg
  17 november 2017 kl. 12.30
  Når det gode skib Raba fredag har losset vinduer til Hotel Alsik, så er det det sidste handelsskib, der har anløbet til Sønderborg Havn. En epoke som erhvervshavn er dermed slut.
  
  Når Raba under cypriotisk flag fredag har forladt Sønderborg Havn, markerer det samtidig en afsluttet epoke.
  Raba kommer fra Lysekil nord for Gøteborg i Sverige med en last af vinduer til hotelbyggeriet.
  Skibet kom til Sønderborg ned gennem Alssund med lods om bord fra og til Aabenraa Fjord/Als Fjords undmunding i Lillebælt.
  - Når Raba har forladt havnen fredag aften, er det endegyldigt slut med fragtskibe i Sønderborg Havn. Der er ingen steder, de kan lægge til, og der er heller ingen lagerplads på havnen. Fragt ad søvejen skal herefter til Aabenraa, hvorefter det kommer til Sønderborg-området på latbiler, fortæller havnemester Finn Hansen.
  Sønderborgs nordhavn er  i fuld gang med at ændre sig til en ny bydel med hotel, det netop åbnede multikulturhus, kollegium, parkeringshus, kontorbygninger og boliger. Det hele forbindes med hinanden i et byrum i området, hvor Helgolandsgade, Havbogade og Nørre Havnegade mødes.
  